  Майя Бывальцева «Удмурт нылкышно кенеш» 30-тӥ южтолэзе «Табань» клублэсь пумиськонзэ ортчытоз. Таяз радэ Кез, Кияса, Пичи Пурга, Дэри, Эгра ёросъёсысь делегациос вуозы. Иворъёсъя «Удмуртия» агентстволы со сярысь вераз «Удмурт нылкышно кенешлэн» кивалтӥсез Надежда Степанова. «Люкаськомы Удмуртиысь Калыкъёслэн Эшъяськон юртазы. Котькуд пумиськонэ пӧртэм ёросъёсысь куноосты ӧтиськомы. Таяз радэ удмурт йылолъёс но этнотуризм сярысь вераськыны малпамы. Соин ик ӧтимы Кез ёросысь «Живица» этнокомплекслэсь кивалтӥсьсэ, Ашальчи Оки нимо премилэсь лауреатсэ Екатерина Лекомцеваез, Кияса ёросысь Удмурт лулчеберетъя центрлэсь кивалтӥсьсэ Елена Белослудцеваез но Пичи Пурга ёросысь Гожня гуртысь нылкышноослэн «Ибырвесь» клубзылэсь кивалтӥсьсэ Зинаида Елизароваез. Со сяна, тодматскомы «Гожна"кенакъёс», «Купанча» но мукет фольклор коллективъёсын», — вераз Надежда Степанова. «Табань» клублэн ужаз пыриськыны быгато вань мылкыд карисьёс. Табань — удмуртъёслэн одӥгез вашкалаез но яратоноез сиёнзы, со юн семьялэн аспӧртэм тодметэз луэ. 12 ар талэсь азьло «Удмурт нылкышно кенеш» огазеяськонлэн азьветлӥсьёсыз семьялэн йӧскалык йылолъёсызъя клуб кылдытӥзы но сое «Табань-клуб» нимазы. Туннэ отын удмурт калыклэсь кылзэ, лулчеберетсэ азинтон ужпумъёсъя кенешонъёс нуо. Пумиськонэ нимысьтыз ӧтем куноос табань пыжон, семья пушказы выжы калыклэсь дунлыксэ утён амалъёссы сярысь верало. Тегъёс: Лулчеберет Туризм Ижкар Удмуртия удмуртъёс Удмуртнылкышнокенеш Калыкъёслэнэшъяськонюртсы НадеждаСтепанова  